钦定古今图书集成/明伦汇编/皇极典/第249卷 > 册府元龟 > 《创业》
## 钦定古今图书集成/明伦汇编/皇极典/第249卷 > 册府元龟 > 《创业》

《易》曰：“云雷屯，君子以经纶。”孟子曰：“天下溺”，援之以道，
其创业之谓乎？神农以前，为而不有，功成不居，故无
得而称焉。炎帝下衰，诸侯放恣，蚩尢贪暴，害于有众。
黄帝修德治兵，顺天行罚，诸侯百姓，咸所欣戴，遂应
土德之运而有天下。非夫聪明睿智神武而不杀者，
其孰能与于此？商周开基，其义益显。《汤诰》曰：“有夏昏
德，民坠涂炭，天乃锡王勇知表正万邦。”《泰誓》曰：“予有
臣三千，惟一心。”商罪贯盈，天命诛之。故云。为渊驱鱼
者，獭也；为丛驱爵者，鹯也。为汤武驱民者，桀与纣也。
汉魏以降，豪杰并驰，莫不英谋沈断，雄图远驭，乘时
以建义，任能以协力，拨乱反正，与民休息，天人合符，
乃膺大宝。有以知天造草昧，王业之艰难也